REPUBLIKA SRBIJA

NARODNA SKUPŠTINA

Odbor za poljoprivredu, šumarstvo

i vodoprivredu

12 Broj 06-2/50-23

8. mart 2023. godine

B e o g r a d

Z A P I S N I K

DEVETE SEDNICE ODBORA ZA POLjOPRIVREDU, ŠUMARSTVO

I VODOPRIVREDU, ODRŽANE 7. MARTA 2023. GODINE

Sednica je počela u 11,10 časova.

Sednici je predsedavao Marijan Rističević, predsednik Odbora.

Sednici su prisustvovali članovi Odbora: Veroljub Matić, Milica Obradović, Milosav Milojević, Milija Miletić, Dragan Jovanović, Momir Stojilković, mr Akoš Ujhelji, Dijana Radović, Zoran Sandić, Miroslav Aleksić, dr Nenad S. Mitrović, Marko Ristić, Dejan Ignjatović i Milovan Jakovljević.

Sednici nisu prisustvovali članovi Odbora dr Anna Oreg i Ilo Mihajlovski, kao ni njihovi zamenici.

Sednici je prisustvovala i narodna poslanica dr Jelena Kalajdžić, koja nije član Odbora.

Sednici su prisustvovali predstavnici Ministarstva poljoprivrede, šumarstva i vodoprivrede: Nenad Katanić, pomoćnik ministra Sektora za poljoprivrednu politiku i Dragan Glamočić, posebni savetnik ministra.

Odbor je većinom glasova (14 za, 1 nije glasao) usvojio sledeći:

D n e v n i r e d:

1. Razmatranje Informacije o radu Ministarstva poljoprivrede, šumarstva i vodoprivrede za period od 1. oktobra do 31. decembra 2022. godine (broj 02-630/22-5 od 17. februara 2023. godine).

Pre početka rasprave o tački dnevnog reda, usvojen je zapisnik sedme sednice Odbora, koja je održana 23. januara 2023. godine, u tekstu u kome je i predložen. Zapisnik je usvojen većinom glasova (13 za, 2 nije glasalo).

Prva tačka dnevnog reda - Razmatranje Informacije o radu Ministarstva poljoprivrede, šumarstva i vodoprivrede za period od 1. oktobra do 31. decembra 2022. godine.

Nenad Katanić, pomoćnik ministra je rekao da su svi organi u sastavu Ministarstva dostavili sveobuhvatnu Informaciju o planiranim i realizovanim aktivnostima koje su u njihovim nadležnostima. Što se tiče propisa, Ministarstvo je donelo 14 izmena i dopuna Pravilnika i jednu Naredbu o izmeni Naredbe o određivanju graničnih prelaza.

Dragan Glamočić, posebni savetnik ministra je naglasio da se mora biti pažljiv prilikom uvođenja prelevmana, jer mogu da se naruše neke druge povlastice koje imamo od EU. Srbija ima deficit u spoljnotrgovinskom bilansu mleka i mlečnih proizvoda još od 2018. godine kada je deficit iznosio 2 miliona evra na godišnjem nivou. Deficit za 2022. godinu je bio skoro 100 miliona evra na godišnjem nivou, dok uvoz za januar i februar već dostiže 28 miliona evra. Takođe, imamo manjak broja mlečnih krava, ljudi napuštaju sela, a ako ne sačuvamo sela, nećemo sačuvati ni poljoprivrednu proizvodnju.

U diskusiji su učestvovali narodni poslanici: Marijan Rističević, Milovan Jakovljević, Milija Miletić, dr Nenad S. Mitrović, Dragan Jovanović, Miroslav Aleksić, Dejan Ignjatović, Zoran Sandić, Marko Ristić i dr Jelena Kalajdžić.

Odbor je većinom glasova (12 za, 1 uzdržan), a na osnovu člana 229. stav 4. Poslovnika Narodne skupštine zaključio da podnese Narodnoj skupštini sledeći

I z v e š t a j

 Saglasno članu 229. Poslovnika Narodne skupštine, Odbor za poljoprivredu, šumarstvo i vodoprivredu razmotrio je Informaciju o radu Ministarstva poljoprivrede, šumarstva i vodoprivrede za period od 1. oktobra do 31. decembra 2022. godine i odlučio da je prihvati.

Nakon rasprave o tački dnevnog reda Odbor je većinom glasova (12 za, 1 protiv) doneo sledeći:

 Z a k lj u č a k

1. Odbor preporučuje Vladi  i Ministarstvu poljoprivrede, šumarstva i vodoprivrede da pod hitno razmotre zahtev Evropske komisije vezano za prelevmane iz dopisa predsednici Vlade od 3. marta 2023. godine.
2. Odbor preporučuje Vladi i Ministarstvu poljoprivrede, šumarstva i vodoprivrede da odmah bez odlaganja pristupi rešavanju problema u stočarstvu, posebno u mlekarstvu i svinjarstvu. Odbor smatra da podsticaje pretežno treba usmeravati u nabavku kvalitetnih priplodnih grla  i u spajanje grla sa hektarima. Da će smanjivanje stočnog fonda u EU zbog ekologije imati uskoro za posledicu skup uvoz  mesa, mleka, prerađevina i moguće nestašice. Izvoz žitarica i stočne hrane, a uvoz mesa, mleka i prerađevina je neprihvatljiv i štetan po poljoprivredu i prerađivačku industriju u Srbiji.
3. Odbor preporučuje da se odustane od eventualne nabavke vakcine BPJ (bolest plavog jezika) i vakcine KKS (klasična kuga svinja) bez preke potrebe, a da se taj novac preusmeri u nabavku kvalitetnih priplodnih grla junica i nazimica.

Pošto drugih pitanja i predloga nije bilo, sednica je zaključena u 13,40časova.

Sastavni deo ovog zapisnika čini obrađeni tonski snimak sednice Odbora, a video zapis se nalazi na internet stranici Narodne skupštine.

 SEKRETAR PREDSEDNIK Branka Zlatović Marijan Rističević